Kajaanissa koronatartuntarypäs – rokotusryhmät ovat laajentuneet
Tiistain tartunta Kajaanissa laajeni tartuntaryppääksi, jossa 7 tartuntaa ja 56 karanteenia.
Tiistaina 20.4. ilmennyt koronatartunta on laajentunut ryppääksi, joista on löytynyt tähän mennessä yhteensä 7 tartuntaa. Kaikki tartunnat on todettu kajaanilaisilla. Lähes kaikki altistuneet on testattu ja karanteeniin on määrätty tähän mennessä yhteensä 56 henkilöä. Yksi tartunnan saaneista työskentelee kotisairaanhoidossa, jonka johdosta kotisairaanhoidon piirissä on asetettu 13 henkilöä karanteeniin. Kotisairaanhoidon sairastunut työntekijä on saanut koronarokotteen kahteen otteeseen. Karanteeniin asetetuista kahden kotipaikka on Paltamo, muut ovat kajaanilaisia. Tartuntaryppään alkuperä ei ole tiedossa.
Kainuun ilmaantuvuus on nyt 26,4/100 000 edellisen kahden viikon ajalta.
Ryppään ulkopuolelta on lisäksi yksi tartunta kajaanilaisella, Kainuun ulkopuolella testatulla henkilöllä. Lisäksi Vartiuksen raja-asemalla positiivisen testituloksen antanut on käännytetty takaisin Venäjälle.
Kainuun tällä hetkellä voimassa olevia koronarajoituksia on ehdotettu jatkettavaksi 2.5. saakka.
Jatkossa ikäryhmän mukaan annettavan rokotteen voi valita
Ikäryhmä 1952-1956 –syntyneet saavat 1.5. alkaen valita ottavatko 1. rokotteena AstraZenecan (AZ) vai muun rokotteen. Ikäryhmän jo kertaalleen AZlla rokotetut rokotetaan toisellakin rokotuskerralla samalla rokotteella, eli AZlla. Uudet ajanvaraukset, joissa rokoteaika on 1.5. tai sen jälkeen, ovat nyt valinnan piirissä. Kaikki 1957 tai sen jälkeen syntyneet, jotka ovat saaneet AZ rokotteen kertaalleen, rokotetaan toisen kerran mRNA-rokotteella.
Rokotusvuorossa ovat ikäryhmien lisäksi riskiryhmään 1 kuuluvat 1975 – 2005 syntyneet, sekä riskiryhmään 2 kuuluvat 1957 – 1971 syntyneet henkilöt, sekä kaikki samassa taloudessa asuvat omaishoitajat.
Riskiryhmä 1: vakavalle koronavirustaudille erittäin voimakkaasti altistava sairaus tai tila.
- Elinsiirto tai kantasolusiirto
- Aktiivisessa vaiheessa oleva syöpätauti
- Vaikea puolustusjärjestelmän häiriö
- Vaikea krooninen munuaissairaus
- Vaikea krooninen keuhkosairaus
- Lääkehoitoinen tyypin 2 diabetes
- Downin oireyhtymä
Riskiryhmä 2: vakavalle koronavirustaudille altistava sairaus tai tila.
- Jatkuvaa lääkitystä vaativa astma
- Vaikea sydänsairaus
- Hengitystä haittaava neurologinen sairaus tai tila
- Immuunipuolustusta heikentävä lääkehoito autoimmuunisairauteen
- Vaikea krooninen maksasairaus
- Tyypin 1 diabetes tai lisämunuaisten vajaatoiminta
- Uniapnea
Rokotusaika kehotetaan varaamaan ensisijaisesti omasote-palvelun kautta, josta rokotusaika on mahdollista saada jopa samalle päivälle. Puhelinpalvelun takaisinsoitossa on useamman päivän viive.
Noin 18 000 kainuulaista on rokotettu vähintään kertaalleen 18.4.2021 mennessä. Rokotteita saadaan arviolta 2500 – 3000 annosta viikossa toukokuun loppuun saakka. Viikosta 18 alkaen merkittävä osa rokotuksista suuntautuu kertaalleen rokotettujen toiseen rokotuskertaan. Arvioimme kaikkien riskiryhmiin 1. ja 2. kuuluvien olevan rokotettuja ainakin kertaalleen toukokuun loppuun mennessä.
Varaus- ja muut ohjeet on koottu Kainuun soten infosivulle.
Lisätietoja:
Olli-Pekka Koukkari, Kainuun soten pandemiapäällikkö p. 044 797 4668